“พาณิชย์” มั่นใจ เจรจา “RCEP” 20-24 เม.ย. บรรลุผล ทันลงนามความตกลงทาง ศก. ปลายปีนี้
"กระทรวงพาณิชย์" มั่นใจ เจรจา "RCEP" ผ่านวิดีโอคอนเฟอเรนซ์ วันที่ 20-24 เม.ย. บรรลุผล ทันลงนามความตกลงทางเศรษฐกิจ ปลายปีนี้
"กระทรวงพาณิชย์" มั่นใจ เจรจา "RCEP" ผ่านวิดีโอคอนเฟอเรนซ์ วันที่ 20-24 เม.ย. บรรลุผล ทันลงนามความตกลงทางเศรษฐกิจ ปลายปีนี้
17 เม.ย. 2563

นางอรมน ทรัพย์ทวีธรรม อธิบดีกรมเจรจาการค้าระหว่างประเทศ เปิดเผยว่า ในช่วงที่ผ่านมา ประเทศต่างๆ มีมาตรการจำกัดการเดินทางเข้า-ออกประเทศ จากสถานการณ์แพร่ระบาดของไวรัสโควิด-19 ทำให้ไม่สามารถจัดการประชุมความตกลงหุ้นส่วนทางเศรษฐกิจระดับภูมิภาค (RCEP) ตามรูปแบบปกติได้
ดังนั้น สมาชิก RCEP จึงได้ปรับเปลี่ยนรูปแบบเป็นการประชุมผ่านระบบทางไกลแทน โดยได้นำระบบนี้มาใช้เป็นครั้งแรกในการประชุมคณะกรรมการเจรจาจัดทำความตกลง RCEP (RCEP-TNC) เมื่อวันที่ 7 เม.ย.63 ซึ่งประสบความสำเร็จด้วยดี
โดยการประชุมดังกล่าว มีการหารือเกี่ยวกับแผนการทำงานในปี 2563 โดยมีมติเห็นชอบร่วมกันว่าจะปรับเปลี่ยนรูปแบบการประชุมต่างๆ ของ RCEP ในช่วงนี้ถึงช่วงกลางปี 2563 เช่น การประชุมคณะทำงานขัดเกลาถ้อยคำทางกฎหมาย และการประชุมคณะกรรมการเจรจาจัดทำความตกลง RCEP (RCEP-TNC) เป็นต้น มาเป็นการประชุมผ่านระบบทางไกล
 “การประชุมคณะทำงานเพื่อขัดเกลาถ้อยคำทางกฎหมาย ที่ผ่านมา ดำเนินการเสร็จสิ้นแล้ว 6 บท เหลืออีก 14 บท ที่อยู่ระหว่างการดำเนินการ หลังจากนี้สมาชิกจะประชุมผ่านระบบทางไกลอย่างต่อเนื่อง เพื่อให้การขัดเกลาถ้อยคำทางกฎหมายแล้วเสร็จภายในเดือนกรกฎาคม 2563 ซึ่งจะทำให้สมาชิก RCEP มีเวลาเพียงพอในการดำเนินกระบวนการภายในได้ทันการลงนามความตกลงในปลายปีนี้” นางอรมน กล่าว
ทั้งนี้ สำหรับการประชุม RCEP-TNC ครั้งที่ 29 จะมีการประชุมทางไกลระหว่างวันที่ 20-24 เม.ย.63 เพื่อหารือประเด็นคงค้าง เช่น การปรับตารางข้อผูกพันของสมาชิก RCEP ให้อยู่ในรูปแบบเดียวกัน การจัดตั้งกลไกการทำงานของ RCEP ภายหลังความตกลงมีผลบังคับใช้ และการประสานงานกับอินเดียเพื่อร่วมอยู่ในความสำเร็จของ RCEP เป็นต้น โดยการนำการประชุมผ่านระบบทางไกลมาใช้ จะทำให้การทำงานของ RCEP ดำเนินไปได้ตามกำหนด
นางอรมน กล่าวเพิ่มเติมว่า การลงนามความตกลง RCEP จะช่วยสร้างความเชื่อมั่นให้กับผู้ประกอบการในภูมิภาค โดยเฉพาะเมื่อสถานการณ์โควิด-19 ส่งผลกระทบต่อเศรษฐกิจโลก ซึ่งในส่วนของไทย RCEP จะช่วยขยายการส่งออก รวมทั้งช่วยยกระดับคุณภาพมาตรฐานสินค้าเกษตรและอาหารของไทย โดยเฉพาะน้ำตาล อาหารแปรรูป มันสำปะหลัง กุ้ง และข้าว ซึ่งเป็นกลุ่มสินค้าเกษตรและอาหารส่งออกที่สำคัญให้สามารถแข่งขันได้ในตลาดโลก
นอกจากนี้ จะช่วยสร้างโอกาสทางการค้าและการลงทุนให้กับผู้ประกอบการ โดยเฉพาะ SME ให้สามารถเข้าสู่ห่วงโซ่คุณค่าในระดับภูมิภาคได้ พร้อมทั้งสร้างโอกาสให้ผู้ประกอบการไทยในการเข้าไปลงทุนในประเทศสมาชิก RCEP ในสาขาที่ไทยมีศักยภาพ เช่น ก่อสร้าง ค้าปลีก ธุรกิจด้านสุขภาพ ธุรกิจเกี่ยวกับภาพยนตร์และบันเทิง เป็นต้น